Bielie van ŉ diamant uiteindelik verkoopLesedi la Rona,die diamant wat in November 2015 in Botswana ontdek is Foto: Lucara Diamond-korporasie ŉ Ongeslypte diamant, ongeveer so groot soos ŉ tennisbal, wat in 2015 by Lucara Diamond Corp se myn in Botswana uitgehaal is, is op ŉ veiling verkoop. Die Britse diamanthandelaar Graff Diamonds het die 1 109 karaat steen teen $53 miljoen (R706 miljoen) aangeskaf, het Lucara in ŉ verklaring bevestig. Dit is ongeveer $47 777 (meer as R636 000) per karaat. Die diamant sal nou gesny en poleer word. Die bedrag is ŉ verbetering op die hoogste aanbod wat in Junie 2016 by ŉ Sotheby’s-veiling aangebied is, het William Lamb, uitvoerende hoof en president van Lucara, gesê. Die reserweprys is nie in daardie stadium by die veiling gehaal nie. Die steen, die “Lesedi La Rona” (“ons lig”) is in November 2015 by Lucara se Karowe-myn uitgehaal. Dit is die tweede grootste diamant wat nog ooit gemyn is, naas die 3 106.75 karaat Cullinan, wat in 105 diamante opgesny is, insluitend verskeie vir die Britse kroonjuwele. Lees alle vorige berigte oor Lucara en die Lesedi la Rona op Maroela Media. -Reuters